Sandra Elisabeth Skalvig (LA), 2025-05-09:
Vi skal i dag tage stilling til noget, der i mine øjne er en af de vigtigste beslutninger, vi som folkevalgte kan træffe, nemlig hvem vi skal gøre til medborgere i vores demokratiske samfund og give det privilegie at blive statsborgere i Danmark.
Det er ikke bare en formalitet.
Det er en tillidserklæring, og det er et ansvar, vi skylder danskerne at løfte med både omtanke og alvor.
Men virkeligheden er, at vi ikke har taget det ansvar alvorligt nok.
For vi tildeler statsborgerskaber uden at vide ret meget om de mennesker, vi giver den største tillidserklæring, vi som samfund kan give.
Bevares, vi ser på sprogfærdigheder, straffeattester og lønsedler, men vi ved intet om, hvorvidt de mennesker, vi tildeler indfødsret, har Danmark i deres hjerte.
Vi ved ikke, om de deler de værdier, vores samfund hviler på, om de vil vores demokrati, eller om de i virkeligheden foragter det.
For det at være dansk i hjertet handler ikke kun om sprog, lovlydighed og beskæftigelse.
Det handler også om tilhørsforhold, om loyalitet og om at ville være en del af et fællesskab, hvor fundamentet er bygget på frihed, ligestilling og demokrati.
Det er virkeligheden i forhold til den tredje erkendelse, som Socialdemokratiet har slået sig stort op på, en erkendelse, de skal have stor ros for, og hvor jeg er fuldstændig enig i, at det er noget, vi skal tage meget alvorligt.
Men spørgsmålet er, om der på dette lovforslag om indfødsretsmeddelelse er mennesker, der blot ønsker at være formelle medlemmer af det danske fællesskab, men som i virkeligheden har deres loyalitet et helt andet sted, eller om der er mennesker, der foregiver at høre til i vores land, men som i deres hjerte foragter Danmark og alt det danske.
Hvis vi ser tilbage i historien, er der desværre ingen tvivl, for vi har tildelt dansk statsborgerskab til mennesker, der med al tydelighed aldrig burde have fået det.
Sandheden er, at Socialdemokratiet taler meget stort om den tredje erkendelse og de alvorlige problemer, vores samfund står over for, men de tager ikke konsekvenserne af deres egen erkendelse alvorligt.
De handler ikke på den.
De lader blot problemerne blive ved med at vokse.
I Liberal Alliance har vi erkendt, at et frit, liberalt samfund kun kan bestå, hvis borgerne grundlæggende bakker op om de demokratiske værdier.
Derfor har vi også foreslået, at alle ansøgere til statsborgerskab skal screenes for antidemokratisk adfærd.
For det bør da være indlysende, at vi ikke skal tildele statsborgerskab til mennesker, der mener, at homoseksualitet bør være strafbart, eller mennesker, der mener, at Danmark i fremtiden skal være et kalifat.
Men på trods af de store ord nægtede Socialdemokratiet at forpligte sig til en aftale om, at vi skal kunne frasortere antidemokrater.
I stedet blev Liberal Alliance smidt ud af aftalekredsen for indfødsretsaftalen for at tage den erkendelse, Socialdemokratiet taler så stort om, alvorligt.
Men behovet er der stadig.
Hvorvidt de mennesker, der står på det her lovforslag, udviser respekt for demokratiske værdier i deres liv og virke, aner vi simpelt hen intet om.
Så derfor kommer Liberal Alliance ikke til at stemme for lovforslaget om indfødsretsmeddelelse.
Tak for ordet.